ToekomsVenster: Wie is jy? | Maroela Media
Daar is dus nou geen veroordeling vir dié wat in Christus Jesus is nie. – Rom. 8:1
"Jy is 'n sleg mens, jy verdien dit nie om 'n kind van die Here te wees nie en behoort jou te skaam. Jy is 'n teleurstelling en 'n mislukking en vertrap die Here se genade. Selfs die Here kan jou nie meer vergewe nie. Jy is 'n swakkeling en gaan dit nie maak nie."
Leuens, leuens en nogmaals leuens wat aan ons opgedis word vanuit die koninkryk van die duisternis.
Ander kere sommer naby, jou eie hart. Jou selfspraak wat verdoemend negatief is.
"Daar is nie 'n kans dat ek dit gaan maak nie en ek kan net sowel nou reeds handdoek ingooi."
Soms is dit nie net die bose en jou innerlike stem wat jou van jou minderwaardigheid oortuig nie, maar ander mense. Mense wie se "roeping" dit oënskynlik is om jou van jou drome te beroof.
Wat gemaak met hierdie stroom negativisme wat na 'n mens toe aankom?
Ek gesels onlangs met 'n jong man wat disleksies is. Skooldae was 'n uitmergeling. Sy onderwysers wat veronderstel was om te verstaan en te onderskei het hom verneder en verdoem. Die gevoel van verwerping was so oorweldigend dat hy in harmonie daarmee begin leef het. Hy het keuses gemaak wat dit wat ander van hom sê en wat hy begin glo het, bevestig. "Van jou sal daar niks kom nie."
Ai, hoe ontstellend. Die man kon later jare sy onderwysers vergewe. Dit het egter baie geduld geverg om hom te oortuig dat hy 'n waardige beelddraer van die lewende God is, boonop met hope potensiaal.
God maak nie "gemors" nie.
Hou op om dit te glo, te bely, na te praat en na te boots. Breek met die negatiewe en afbrekende getuienis oor jou.
Ek word vanoggend wakker en raak bewus van 'n inskrywing op ons gemeente se Facebook-blad. Dit lui: "Jannie Pelser is arrogant en plaas hom tussen God en mense … ens."